**prof. dr. Martin Germ**

Martin Germ je študiral umetnostno zgodovino na Filozofski fakulteti Univerze v Ljubljani (UL FF), diplomiral leta 1993 in doktoriral leta 1997. Raziskovalno je deloval tudi na Dunaju, v Münchnu in Londonu. Od leta 1995 je zaposlen na oddelku za umetnostno zgodovino UL FF, kjer predava evropsko umetnost poznega srednjega in zgodnjega novega veka ter ikonografijo. Raziskuje humanistične teme v renesančni umetnosti in ikonografijo krščanskega naravoslovja. Je mentor ali somentor osmih doktoratov in sedemdesetih diplom (univerzitetna in štiri fakultetne Prešernove nagrade) ter avtor petih učbenikov, štirih znanstvenih monografij in več kot šestdesetih znanstvenih prispevkov objavljenih doma in v tujini. Aktivno deluje v mednarodnem akademskem prostoru kot raziskovalec, urednik in gostujoči profesor, hkrati pa je vidno prispeval k razvoju UL FF: tri mandate je bil prodekan in član senata, trikrat predstojnik oddelka za umetnostno zgodovino ter predsednik različnih senatnih komisij in delovnih teles. Za svoje delo je prejel številna priznanja, med drugim za odličnost v komuniciranju znanosti.